SL Uradni list Evropske unije C 364/43

Objava vloge v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2014/C 364/06)

V skladu s členom 51 Uredbe (EU) št. 1151/2012 je ta objava podlaga za uveljavljanje pravice do ugovora zoper vlogo (1).

ENOTNI DOKUMENT

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (2)

„WEIßLACKER“/„ALLGÄUER WEIßLACKER“

ES št.: DE-PDO-0005-0986-10.4.2012

ZGO ( ) ZOP ( X )

1. Ime

„Weißlacker“/„Allgäuer Weißlacker“.

2. Država članica ali tretja država

Nemčija.

3. Opis kmetijskega proizvoda ali živila

3.1 Vrsta proizvoda

Skupina 1.3 – Siri.

3.2 Opis proizvoda, za katerega se uporablja ime iz 1. točke

Sir „Weißlacker“ je poltrdi sir za rezanje brez skorje z belkasto lakastim ovojem. Ima obliko kocke, katere rob meri od 11 do 13 cm, tehta pa približno 1 do 2 kilograma ali 0,5 kilograma, če je pakiran v manjšem kosu. Zunanja površina je bele do rumene barve, pokrita z redko tekočim, lakastim ovojem, brez prave skorje. Znotraj je svetel in belkaste barve. Sir je masten, vendar ni lepljiv. Zaradi luknjaste strukture zori enakomerno. Po okusu je zelo pikanten in rahlo ostrega okusa, njegov vonj pa je značilen za to vrsto sira. Vsebnost maščob v suhi snovi je praviloma 45 %, lahko pa tudi 40 % ali 50 %. Vsebnost suhe snovi je odvisna od količine maščobe in se giblje med 45 % do 49 %, vsebnost soli pa je okoli 5 %. Ta avtentičen sir iz regije Allgäu se proizvaja izključno iz pasteriziranega kravjega mleka, soli, posebnih kultur in sirila.

3.3 Surovine (samo za predelane proizvode)

Mleko krav, ki so vzrejene na geografskem območju.

3.4 Krma (samo za proizvode živalskega izvora)

Ključna sestavina osnovne krme krav molznic je sveža ali konzervirana vegetacija s pašnikov in travnikov na geografskem območju.

Najmanj 70 % krme krav mora izvirati iz območja proizvodnje.

3.5 Posebni proizvodni postopki, ki jih je treba izvajati na opredeljenem geografskem območju

Proizvodnja in obdelava mleka, pridelava sira ter tudi njegovo skladiščenje in zorenje morajo potekati na navedenem geografskem območju.

3.6 Posebna pravila za rezanje, ribanje, pakiranje itn.

—

3.7 Posebna pravila za označevanje

—

4. Kratka opredelitev geografskega območja

Sir „Weißlacker“ se proizvaja v deželnem okrožju Švabske. Njegova proizvodnja pa se prav tako razteza v okrožja Ravensburg in Bodenseekreis v zvezni deželi Baden-Württemberg.

5. Povezanost z geografskim območjem

5.1 Posebnosti geografskega območja

Prvi sir „Weißlacker“ sta v Wertachu (Allgäu) proizvedla brata Kramer leta 1874. Leta 1876 sta zanj celo pridobila patent kraljevskega dvora. Tako je bil „Weißlacker“ prvi patentiran sir na svetu. Sir „Weißlacker“ se vse do danes tradicionalno ni nikoli proizvajal izven geografskega območja.

Osnova za proizvodnjo sira „Weißlacker“ so posebne kulture psihrofilnih mlečno-kislinskih bakterij, ki jih gojijo že več stoletij in jih do danes uporabljajo izključno na geografskem območju. Znanje o gojenju in uporabi teh kultur je bilo razvito v regiji Allgäu ter je vse do danes omejeno na deželno okrožje Švabske na Bavarskem in sosednja okrožja v zvezni deželi Baden-Württemberg. Poleg tega proizvodnja zaradi dolgotrajnega skladiščenja zahteva posebno strokovno znanje, ki se v regiji Allgäu tradicionalno prenaša z ene generacije sirarjev na drugo. Zaradi tega ni znanje o proizvodnji nikoli prestopilo mej geografskega območja.

Poleg tega se osnovna krma krav iz te regije ponaša z značilno alpsko floro.

5.2 Posebnosti proizvoda

Posebnost sira „Weißlacker“ je rezultat uporabe posebnih kultur psihrofilnih bakterij, ki ob koncu zorenja razvijejo tekoč lakast ovoj, edinstven za to vrsto sira. Ta ovoj nastane po 12–15-mesečnem zorenju pri temperaturah 6–8 °C. Za sir „Weißlacker“ je značilna tudi visoka vsebnost soli.

Edinstven je tudi zaradi značilnega pikantnega okusa in vonja, ki je zaradi želenega postopka razkroja maščob posebno močan. Zaradi teh posebnosti uživa sir „Weißlacker“ med potrošniki visok ugled.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali značilnostjo proizvoda (pri ZGO)

Vonj in okus ter značilnosti tega sira so rezultat tradicionalnega postopka proizvodnje in regionalno pogojenega znanja mlekarn. Posebnost sira „Weißlacker“ leži tudi v tipični vegetaciji te regije, na kateri temelji osnovna krma krav molznic na območju proizvodnje. Posebne kulture, ki se že od nekdaj tradicionalno uporabljajo izključno na geografskem območju, so neposreden razlog za edinstven in razpoznaven vonj sira „Weißlacker“.

Sklic na objavo specifikacije

(Člen 5(7) Uredbe (ES) št. 510/2006 (3))

http://register.dpma.de/DPMAregister/geo/detail.pdfdownload/21450

(1) UL L 343, 14.12.2012, str. 1.

(2) UL L 93, 31.3.2006, str. 12. Nadomeščena z Uredbo (EU) št. 1151/2012.

(3) Glej opombo 2.